Prečišćeni tekst Pravilnika o bližim uslovima za izdavanje, obnavljanje, suspenziju i oduzimanje licence za obavljanje djelatnosti socijalne i dječje zaštite obuhvata sljedeće propise:
1. Pravilnik o bližim uslovima za izdavanje, obnavljanje, suspenziju i oduzimanje licence za obavljanje djelatnosti socijalne i dječje zaštite ("Službeni list Crne Gore", br. 038/18 od 13.06.2018),
2. Pravilnik o izmjeni Pravilnika o bližim uslovima za izdavanje, obnavljanje, suspenziju i oduzimanje licence za obavljanje djelatnosti socijalne i dječje zaštite ("Službeni list Crne Gore", br. 076/19 od 31.12.2019), u kojima je naznačen njihov dan stupanja na snagu.
PRAVILNIK
O BLIŽIM USLOVIMA ZA IZDAVANJE, OBNAVLJANJE, SUSPENZIJU I ODUZIMANJE LICENCE ZA OBAVLJANJE DJELATNOSTI SOCIJALNE I DJEČJE ZAŠTITE
("Službeni list Crne Gore", br. 038/18 od 13.06.2018, 076/19 od 31.12.2019)
Predmet
Član 1
Ovim pravilnikom propisuju se bliži uslovi za izdavanje, obnavljanje, suspenziju i oduzimanje licence, kao i obrazac licence za obavljanje djelatnosti socijalne i dječje zaštite (u daljem tekstu: licenca).
Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Izdavanje licence
Član 3
Zahtjev za izdavanje licence podnosi pružalac usluge organu državne uprave nadležnom za poslove socijalnog staranja (u daljem tekstu: Ministarstvo).
Uz zahtjev iz stava 1 ovog člana, prilaže se:
   1) rješenje da je pružalac usluge upisan u odgovarajući Registar;
   2) akt o osnivanju;
   3) statut;
   4) akt o unutrašnjoj organizaciji i sistematizaciji radnih mjesta;
   5) licenca za rad za stručne radnike;
   6) ugovor o radu ili drugi ugovor zaključen sa stručnim radnikom, stručnim saradnikom i saradnikom;
   7) osnov prava korišćenja objekta i skica prostora u kojem se pruža usluga;
   8) program pružanja usluge (broj korisnika, procjena, planiranje i aktivnosti za pružanje konkretne usluge);
   9) procedura o primjeni neophodnih mjera u cilju sprječavanja korisnika od povrjeđivanja, samopovrjeđivanja i nanošenja materijalne štete;
   10) procedura o mjerama i aktivnostima u slučaju incidentnih događaja koji mogu da ugroze bezbjednost i život korisnika;
   11) procedura o posjetama i sprječavanju ulaska neovlašćenih lica;
   12) procedura o načinu zaštite podataka o ličnosti korisnika, saglasno zakonu kojim se uređuje zaštita podataka o ličnosti;
   13) procedura postupanja po pritužbama korisnika; i
   14) dokaz o uplati administrativne takse, saglasno zakonu.
Pored dokaza iz stava 2 ovog člana, pružalac usluge smještaja u ustanovu, prihvatilišta, svratišta i dnevnog boravka, dužan je da dostavi i:
   1) popis opreme, dokaz o obezbijeđenim sanitarno-tehničkim i higijenskim uslovima za rad;
   2) stručni nalaz, odnosno izvještaj o izvršenim pregledima i ispitivanjima sredstava za rad sa ocjenom da su na njima obezbijeđene propisane mjere zaštite i zdravlja na radu; i
   3) dokaz o ispunjenosti uslova zaštite od požara.
Zahtjev iz stava 1 ovog člana podnosi se na obrascu ZL- 1, koji je sastavni dio ovog pravilnika.
Izdavanje licence pružaocu usluge porodičnog smještaja - hraniteljstva i porodičnog smještaja
Član 4
Pružalac usluge porodičnog smještaja - hraniteljstva i porodičnog smještaja zahtjev za izdavanje licence podnosi Centru za socijalni rad (u daljem tekstu: Centar).
Pružaocu usluge iz stava 1 ovog člana, Centar izdaje licencu, ako je procijenjen kao podoban i uspješno je završio obuku za pružanje usluge porodičnog smještaja - hraniteljstva i porodičnog smještaja.
Zahtjev iz stava 1 ovog člana podnosi se na obrascu ZL- 2, koji je sastavni dio ovog pravilnika.
Komisija za izdavanje licence
Član 5
U postupku izdavanja licence za pružaoca usluge iz člana 3 ovog pravilnika, Ministarstvo obrazuje komisiju koja cijeni da li su ispunjeni uslovi za izdavanje licence propisani zakonom.
Aktom o obrazovanju komisije određuje se sastav, djelokrug rada i druga pitanja od značaja za rad komisije.
Ograničena licenca
Član 6
Ako pružalac usluge iz člana 3 ovog pravilnika, uz zahtjev za izdavanje licence, ne priloži dokaze da ispunjava standarde u pogledu lokacije i prostora, a postoji potreba za pružanjem usluge za koju traži licencu, Ministarstvo može izdati ograničenu licencu, saglasno zakonu.
Obrazac licence
Član 7
Licenca iz člana 3 ovog pravilnika izdaje se na obrascu LO, koji je sastavni dio ovog pravilnika.
Licenca iz člana 4 ovog pravilnika izdaje se na obrascu LO - 1, koji je sastavni dio ovog pravilnika.
Obnavljanje licence
Član 8
Pružalac usluga iz člana 3 ovog pravilnika obnavlja licencu na način i po postupku propisanom za njeno izdavanje.
Zahtjev za obnavljanje licence dat je na obrascu ZL - 3, koji je sastavni dio ovog pravilnika.
Obnavljanje licence pružaocu usluge porodičnog smještaja - hraniteljstva i porodičnog smještaja
Član 9
Postupak za obnavljanje licence za obavljanje djelatnosti pružaocu usluge iz člana 4 ovog pravilnika, Centar pokreće po službenoj dužnosti.
Suspenzija i oduzimanje licence
Član 10
U postupku odlučivanja o suspenziji i oduzimanju licence za pružaoca usluge iz člana 3 ovog pravilnika, Ministarstvo obrazuje komisiju koja cijeni da li su ispunjeni uslovi propisani zakonom za suspenziju odnosno oduzimanje licence prije roka na koji je izdata.
Aktom o obrazovanju komisije određuje se sastav, djelokrug rada i druga pitanja od značaja za rad komisije.
Suspenzija i oduzimanje licence pružaocu usluge porodičnog smještaja - hraniteljstva i porodičnog smještaja
Član 11
U postupku odlučivanja o suspenziji i oduzimanju licence za pružaoca usluge iz člana 4 ovog pravilnika, Centar obrazuje komisiju koja cijeni da li su ispunjeni uslovi propisani zakonom za suspenziju odnosno oduzimanje licence prije roka na koji je izdata.
Aktom o obrazovanju komisije određuje se sastav, djelokrug rada i druga pitanja od značaja za rad komisije.
Prestanak važenja
Član 12
Danom stupanja na snagu ovog pravilnika prestaje da važi Pravilnik o bližim uslovima za izdavanje, obnavljanje, suspenziju i oduzimanje licence za obavljanje djelatnosti socijalne i dječje zaštite ("Službeni list CG", broj 34/15).
Stupanje na snagu
Član 13
Ovaj pravilnik stupa na snagu osmog dana od dana objavljivanja u "Službenom listu Crne Gore".
NAPOMENA IZDAVAČA:
Priloge koji su sastavni dio ovog propisa možete pogledati ovdje.